Les Lluentors del mar i l’horta valenciana es donen cita en la primera exposició de l’any de la Casa de Cultura
2025-07-24

La Casa de Cultura iniciarà la seua programació d’exposicions del nou any amb una mostra pictòrica, d’un col·leccionista privat amb prestigiosos pintors valencians dels segles XIX i XX com a protagonistes.

L’exposició, que s’inaugurarà el dilluns 8 de gener a les 19 hores i que es podrà visitar de dilluns a divendres en horari de 8 a 21 hores fins al divendres 19 de gener, dóna l’oportunitat de conèixer grans obres pictòriques d’importants pintors valencians en una sala pública, “una oportunitat única i que creiem que és de gran importància ja que obri la possibilitat de gaudir de les obres a tota la ciutadania“, tal com ha assenyalat la regidora de Cultura de l’Ajuntament de Burjassot, Estefanía Ballesteros.

Com s’ha assenyalat, un col·leccionista privat ha cedit les seues obres per a delit de les veïnes i els veïns de Burjassot i els seus visitants els quals podran contemplar, sota el títol “Lluentors del mar i horta valenciana”, una col·lecció d’obres entre les quals no faltaran creacions de Gonzalo Aller, Juan Luna, J. Rodríguez Bronchú, J. Casanova, Giner Bueno, Segrelles, entre molts altres.